[pic] | AZ EURÓPAI KÖZÖSSÉGEK BIZOTTSÁGA |

Brüsszel, 30.5.2006

COM(2006) 250 végleges

2006/0080 (CNS)

Javaslat

A TANÁCS HATÁROZATA

az Európai Közösség részéről a nemzetközi kereskedelemben forgalmazott egyes veszélyes vegyi anyagok és növényvédő szerek előzetes tájékoztatáson alapuló jóváhagyási eljárásáról szóló rotterdami egyezmény megkötéséről

(előterjesztő: a Bizottság)

INDOKLÁS

Az Élelmezési és Mezőgazdasági Szervezet (FAO), illetőleg az ENSZ Környezetvédelmi Programja (UNEP) égisze alatt 1998 márciusában befejeződtek a tárgyalások az előzetes tájékoztatáson alapuló jóváhagyási eljárásnak a nemzetközi kereskedelemben forgalmazott egyes veszélyes vegyi anyagokra és növényvédő szerekre történő alkalmazásáról szóló egyezménnyel kapcsolatban. Az egyezményt az 1998. szeptemberi rotterdami miniszteri diplomáciai konferencián nyitották meg aláírásra. A dokumentumot a Közösség 1998. szeptember 11-én írta alá.

2002 januárjában a Bizottság a Szerződés (közös kereskedelempolitikát szabályozó) 133. cikke alapján, összefüggésben a 300. cikk (2) bekezdése első albekezdésének első mondatával és a 300. cikk (3) bekezdésének első albekezdésével, tanácsi határozatra irányuló javaslatot nyújtott be az egyezménynek a Közösség részéről történő megerősítéséről. A javaslat 2. cikkének (2) bekezdése kimondta, hogy „a Közösség hatásköre az egyezmény által szabályozott valamennyi kérdésre kiterjed”.

A 300. cikk (3) bekezdése értelmében az Európai Parlamenttel folytatott konzultációt követően a Tanács egyhangúlag úgy határozott, hogy a 133. cikk helyett a 175. cikk (1) bekezdését jelöli meg jogalapként, és ezzel elfogadta az egyezménynek az Európai Közösség nevében történő jóváhagyásáról szóló, 2002. december 19-i 2003/106/EK tanácsi határozatot,[1] valamint az egyezmény 25. cikkének (3) bekezdésében előírt hatásköri nyilatkozatot, amely a következőképpen hangzott:

„Az Európai Közösség úgy nyilatkozik, hogy az Európai Közösséget létrehozó szerződés és különösen annak 175. cikke (1) bekezdése értelmében hatáskörrel rendelkezik nemzetközi szerződések megkötésére és a belőlük eredő kötelezettségek teljesítésére melyek elősegítik az alábbi célok megvalósulását:

- a környezet minőségének megőrzése, védelme és javítása,

- az emberi egészség védelme;

- a természeti erőforrások körültekintő és ésszerű hasznosítása;

- a regionális vagy világméretű környezeti problémák leküzdésére irányuló intézkedések ösztönzése nemzetközi szinten.

Az Európai Közösség továbbá úgy nyilatkozik, hogy már elfogadta az ezen egyezmény hatálya alá tartozó ügyeket szabályozó, tagállamaira nézve kötelező hatállyal bíró jogszabályokat, ideértve a veszélyes vegyi anyagok kiviteléről és behozataláról szóló, 2003. január 28-i 2003/304/EK európai parlamenti és tanácsi rendeletet, és e jogszabályok listáját az egyezmény Titkárságához be fogja nyújtani és azt szükség esetén frissíti.

Az Európai Közösség felelős az egyezményből eredő és a hatályos közösségi jogszabályok hatálya alá tartozó kötelezettségek teljesítéséért.

A közösségi hatáskör gyakorlása természeténél fogva folyamatosan fejlődik.”

A megerősítő okmányt és a hatásköri nyilatkozatot a Közösség 2002. december 20-án helyezte letétbe az ENSZ főtitkáránál. Az egyezmény 2004. február 24-én lépett hatályba.

A Bíróság a Bizottság kontra Tanács ügyben[2] 2006. január 10-én meghozott ítéletében megsemmisítette az egyezmény jóváhagyásáról szóló tanácsi határozatot, és kimondta, hogy azt a 133. cikkre és a 175. cikk (1) bekezdésére együtt kellett volna alapítani. Párhuzamos ítéletében[3] a Bíróság ugyanezen okból megsemmisítette a veszélyes vegyi anyagok kiviteléről és behozataláról szóló 304/2003/EK európai parlamenti és tanácsi rendeletet, bár ebben az esetben úgy rendelkezett, hogy a rendelet joghatásai a megfelelő jogalapokra alapított új rendelet ésszerű határidőn belül való elfogadásáig fennmaradnak.

A 2003/106/EK tanácsi határozat megsemmisítése nincs hatással az egyezmény Közösség általi megerősítésére, és az EK a szerződések jogáról szóló bécsi egyezmény alapján továbbra is részes fele a megállapodásnak. Az említett kettős jogalapra alapítva el kell azonban fogadni egy tanácsi határozatot, és a jogalap változásának megjelenítése érdekében módosítani kell a hatásköri nyilatkozatot, amelyet aztán majd az ENSZ letéteményesénél letétbe kell helyezni. Hogy ne keletkezzen jogi űr, a Bizottság azt javasolja, hogy az új határozat visszamenőlegesen, az előző tanácsi határozat elfogadásának napjától legyen hatályos.

Ami az egyezmény rendelkezéseit végrehajtó tanácsi rendelet jogalapjának szükségessé vált módosítását illeti, a Bizottság az erre irányuló javaslatát külön, más módosítási javaslatokkal együtt szándékozik előterjeszteni.

2006/0080 (CNS)

Javaslat

A TANÁCS HATÁROZATA

az Európai Közösség részéről a nemzetközi kereskedelemben forgalmazott egyes veszélyes vegyi anyagok és növényvédő szerek előzetes tájékoztatáson alapuló jóváhagyási eljárásáról szóló rotterdami egyezmény megkötéséről

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 133. cikkére és 175. cikkének (1) bekezdésére, összefüggésben 300. cikke (2) bekezdése első albekezdésének első mondatával és 300. cikke (3) bekezdésének első albekezdésével,

tekintettel a Bizottság javaslatára,[4]

tekintettel az Európai Parlament véleményére,[5]

mivel:

(1) A nemzetközi kereskedelemben forgalmazott egyes veszélyes vegyi anyagok és növényvédő szerek előzetes tájékoztatáson alapuló jóváhagyási eljárásáról szóló rotterdami egyezménynek a Közösség nevében való jóváhagyásáról szóló, 2002. december 19-i 2003/106/EK tanácsi határozat[6] felhatalmazta a Tanács elnökét, hogy az egyezmény (a továbbiakban: rotterdami egyezmény)[7] 25. cikkének (1) bekezdésével összhangban kijelölje a jóváhagyási okmánynak a Közösség nevében az ENSZ főtitkáránál történő letétbe helyezésére jogosult személyt vagy személyeket. A jóváhagyási okmányt és az említett határozat B. mellékletében megfogalmazott hatásköri nyilatkozatot a Közösség 2002. december 20-án helyezte letétbe a letéteményesnél. A rotterdami egyezmény 2004. február 24-én lépett hatályba.

(2) A C-94/03. sz. ügyben (Bizottság kontra Tanács) 2006. január 10-én meghozott ítéletében[8] az Európai Közösségek Bírósága megsemmisítette a 2003/106/EK határozatot, mert az kizárólag a Szerződés 175. cikkének (1) bekezdésén – összefüggésben a 300. cikkel – alapult, és kimondta, hogy jogalapként helyesen a 133. cikket és a 175. cikk (1) bekezdését együttesen – összefüggésben a 300. cikk vonatkozó rendelkezéseivel – kellett volna alkalmazni.

(3) A Bíróság ítéletétől függetlenül a Közösség továbbra is részes fele az egyezménynek. A szerződések jogáról szóló bécsi egyezmény 46. cikkének megfelelően ezért nem kell új megerősítési okmányt letétbe helyezni. A rotterdami egyezmény jóváhagyásáról azonban új tanácsi határozatot kell elfogadni, és a jogalap módosulásának megjelenítése érdekében módosítani kell a rotterdami egyezmény 25. cikkének (3) bekezdésében előírt hatásköri nyilatkozatot is.

(4) A jogi űr elkerülése és a jogbiztonság érdekében kívánatos, hogy ez a határozat a 2003/106/EK határozat elfogadásának napjától legyen hatályos,

A KÖVETKEZŐKÉPPEN HATÁROZOTT:

1. cikk

A Tanács a Közösség nevében jóváhagyja a nemzetközi kereskedelemben forgalmazott egyes veszélyes vegyi anyagok és növényvédő szerek előzetes tájékoztatáson alapuló jóváhagyási eljárásáról szóló rotterdami egyezményt 1998. szeptember 11-én (a továbbiakban: rotterdami egyezmény).

2. cikk

A Tanács elnöke a rotterdami egyezmény 25. cikkének (3) bekezdésével összhangban felhatalmazást kap, hogy kijelölje az e határozathoz csatolt hatásköri nyilatkozat letétbe helyezésére jogosult személyt vagy személyeket.

3. cikk

Ez a határozat 2002. december 19-én lép hatályba.

Kelt ...

a Tanács részéről

az elnök

MELLÉKLET

Az Európai Közösség nyilatkozata a rotterdami egyezmény 25. cikkének (3) bekezdése értelmében

Az Európai Közösség úgy nyilatkozik, hogy az Európai Közösséget létrehozó szerződés és különösen annak 175. cikkének (1) bekezdése értelmében hatáskörrel rendelkezik nemzetközi szerződések megkötésére és a belőlük eredő kötelezettségek teljesítésére, amelyek elősegítik az alábbi célok megvalósulását:

- a környezet minőségének megőrzése, védelme és javítása;

- az emberi egészség védelme;

- a természeti erőforrások körültekintő és ésszerű hasznosítása;

- a regionális vagy világméretű környezeti problémák leküzdésére irányuló intézkedések ösztönzése nemzetközi szinten.

Az Európai Közösség továbbá úgy nyilatkozik, hogy az Európai Közösség létrehozásáról szóló szerződés 133. cikkének megfelelően kizárólagos hatáskörrel rendelkezik a kereskedelempolitikában, ezen belül különösen az árukereskedelemben.

Az Európai Közösség továbbá úgy nyilatkozik, hogy már elfogadta az ezen egyezmény hatálya alá tartozó ügyeket szabályozó, tagállamaira nézve kötelező hatállyal bíró jogszabályokat, ideértve a veszélyes vegyi anyagok kiviteléről és behozataláról szóló 2003/304/EK európai parlamenti és tanácsi rendeletet, és e jogszabályok listáját az egyezmény titkárságához be fogja nyújtani és azt szükség esetén frissíti.

Az Európai Közösség felelős az egyezményből eredő, a közösségi jogszabályok hatálya alá tartozó kötelezettségek teljesítéséért.

A közösségi hatáskör gyakorlása természeténél fogva folyamatosan fejlődik.

[1] HL L 63., 2003.3.6., 27. o.

[2] C-94/03. sz. ügy

[3] C-178/03. sz. Bizottság kontra Európai Parlament és Tanács ügy.

[4] HL C […]., […]., […]. o.

[5] HL C […]., […]., […]. o.

[6] HL L 63., 2003.3.6., 27. o.

[7] HL L 63., 2003.3.6., 29. o.

[8] [Még nem tették közzé a HL-ben]